Document ID: 32011D0360

VYKONÁVACIE ROZHODNUTIE KOMISIE
z 20. júna 2011,
ktorým sa mení a dopĺňa rozhodnutie 2008/855/ES o opatreniach na kontrolu zdravia zvierat v súvislosti s klasickým morom ošípaných v Maďarsku a na Slovensku
[oznámené pod číslom K(2011) 4213]
(Text s významom pre EHP)
(2011/360/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
V rozhodnutí Komisie 2008/855/ES z 3. novembra 2008 o opatreniach na kontrolu zdravia zvierat v súvislosti s klasickým morom ošípaných v určitých členských štátoch (3) sa stanovujú určité kontrolné opatrenia súvisiace s klasickým morom ošípaných v členských štátoch alebo v ich regiónoch, ktoré sú stanovené v prílohe k uvedenému rozhodnutiu.
(2)
Maďarsko informovalo Komisiu o najnovšom vývoji, pokiaľ ide o uvedenú chorobu u diviakov na území župy Heves a v určitých oblastiach územia župy Borsod-Abaúj-Zemplén.
(3)
Z týchto informácií vyplýva, že klasický mor ošípaných u diviakov bol na území uvedených žúp eradikovaný. Oblasti, v ktorých sa situácia zlepšila, by sa preto mali vypustiť zo zoznamu uvedeného v prílohe k rozhodnutiu 2008/855/ES a opatrenia stanovené v uvedenom rozhodnutí by sa na ne mali prestať vzťahovať.
(4)
Slovensko informovalo Komisiu o najnovšom vývoji, pokiaľ ide o túto chorobu u domácich ošípaných a diviakov na územiach uvedených v súvislosti s týmto členským štátom v prílohe k rozhodnutiu 2008/855/ES.
(5)
Z týchto informácií vyplýva, že klasický mor ošípaných u domácich ošípaných a diviakov bol na uvedených územiach eradikovaný. Oblasti, v ktorých sa situácia zlepšila, by sa preto mali vypustiť zo zoznamu uvedeného v prílohe k rozhodnutiu 2008/855/ES a opatrenia stanovené v uvedenom rozhodnutí by sa mali prestať vzťahovať na celé územie Slovenska.
(6)
Rozhodnutie 2008/855/ES by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2008/855/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 20. júna 2011

Labels: 3
18
6